Oľga Szabová

Oľga Szabová (* 1. február 1942, Bratislava) je slovenská speváčka. Jej manželom bol hudobný skladateľ Juraj Velčovský.

 Zo života 
Vyrastala v Bratislave a prázdniny trávila v Nových Zámkoch, odkiaľ pochádzala jej matka. Starší brat Alexander ju priviedol k hudbe. V detstve navštevovala baletnú školu u Mimi Kardošovej. Neskôr jej učiteľkou baletu bola Ella Fuchsová-Lehotská, mama Janka Lehotského. Neskôr syn Elli Lehotskej, známy hudobník Juraj Lehotský bol členom orchestra Juraja Velčovského ako trubkár. Popri štúdiu na Obchodnej škole navštevovala hodiny klavíra a spevu u profesorky Mooriovej, ktorá ju pripravovala na prijímacie skúšky na konzervatórium.

V rokoch 1957-58 účinkovala s orchestrom Jaroslava Schejbala, často spievala na obľúbených podujatiach Čaj o piatej, v kaviarni Reduta a napokon na Mladej garde v Bratislave. Vtedajší šéf orchestra z Tatra Revue Mirko Foret sa prišiel na mladú Oľgu Szabovú do Mladej gardy pozrieť a vybral si ju za speváčku do orchestra. Spolupracovala s nim 3 roky. V orchestri spoznala svojho budúceho manžela, tenor saxofonistu Juraja Velčovského. Vydávala sa ako 18-ročná. Juraj Velčovský neskôr založil vlastný orchester, pravidelne hrávali v Divadielku Za rampami na Záhradníckej ulici v Bratislave, kde spoluúčinkovali herci z Radošinského naivného divadla. Prvé estrádne vystúpenia im konferovali Ivan Krajíček a Zuzana Neubauerova. Po zániku Divadielka Za rampami začali samostatne vystupovať po celom Československu. Začali prvé nahrávky v rozhlase a televízii. Olga Szabová však už mala skúsenosti s rozhlasovými a televíznymi nahrávkami počas jej pôsobenia v Orchestri Mirka Forota v Brne a v Prahe. Ešte ako veľmi mladá spievala v Orchestri Karla Vlacha niekoľkokrát v známej TV relácii Televarieté, v rôznych intervaloch až do roku 1987 v silvestrovskom programe. Koncom 60-tych rokov vystupovala vo vtedajšom NDR v rôznych veľkoprogramoch či v Steintor-Varieté. Naspievala okolo 200 piesní v Slovenskom rozhlase. Medzi jej prvými nahrávkami boli piesne od jej manžela, skladateľa Juraja Velčovského. Od roku 1965 vystupovala na festivale Bratislavská lýra. Orchester Juraja Velčovského so spevákmi v zložení Olga Szabová, Sally Selingová, Karol Duchoň a Dušan Grúň ako prví vycestovali účinkovať do zahraničia. Tomu predchádzala prehrávka pred zahraničnými manažérmi. Prvé angažmán dostali vo Švajčiarsku v meste Montreux. Zahraničné angažmány po takmer všetkých štátoch Európy trvali 22 rokov. Prvé víťazstvo Oľgy Szabovej v televízii bolo v programe Vyberte si pesničku, kde vyhrala prvé miesto s piesňou Zelená kolíska. Vyhrávala rôzne ocenenia napr. na súťaži Detvianska zlata ruža, v televíznych reláciách ako boli Hitparáda, Našich deväť, či neskôr populárna relácia Ivana Krajíčka Repete, ale tiež v českej TV relácii Hledáme písničku pro všední den.

V súčasnosti spolupracuje s umeleckou agentúrou a produkčnou spoločnosťou LECA production.

 Známe hity 
 Mendocíno (Michael Holm / Ján Turan)
 Keď ma pobozkáš (Juraj Velčovský / Juraj Velčovský) 
 Oblaky oblaky (John Lennon / Ján Štrasser)
 Dávno, tak dávno (Juraj Velčovský / Alojz Čobej)

 Diskografia 
 1962: Keď sme v tráve sedeli – Oľga Szabová / Tichý bar – Zdeněk Sychra – Supraphon 0307, SP
 1963: Lady Sunshine a mister Moon - Zdeněk Sychra, Oľga Szabová, Juraj Velčovský; Oslia serenáda - Zuzka Lonská / Neviem, ktorú mám rád - Zuzka Lonská, Zdeněk Kratochvíl; Na hradnom nádvorí - Gabriela Hermélyová - Supraphon 0309 , EP  
 1969: Plavovláska - Dušan Grúň / Začni - Oľga Szabová - Supraphon 0 43 0710 h, SP
 1969: Oblaky, oblaky - Oľga Szabová / Kolotoč - Eva Biháryová - Supraphon  0 43 0733 h, SP
 1970: Mendocino - Oľga Szabová / Stále tá hra - Eva Biháryová - Supraphon 0 43 0945 h, SP
 1970: Ukradnutý vánok - Oľga Szabová / Zelená kolíska - Ivo Heller - Supraphon, SP
 1973: Jarná halabalada / Tarantela z Karamelu - Opus
 1973: Bim-bam-bom - Oľga Szabová / Ako si ustelieš - Juraj Velčovský - Opus 90 43 0219, 
 1977: Mama zlatá / Sny spod vankúša - Opus 91 43 0422,  
 1979: Oľga Szabová - Opus 9113 0847, LP

 Kompilácie 
 1974 Orchester Juraja Velčovského - Opus 9113 0300, LP

 Referencie 

 Externé odkazy 
 Diskografia  
 Hity Mendocino a Dávno, tak dávno sú jej vizitkou

Kategória:Slovenské popové speváčky
Kategória:Osobnosti z Bratislavy